Il-Vjetnam iddikjara li se jkun qed jipprojbixxi persuni milli jilagħbu l-Pokemon Go qrib l-uffiċini tal-Gvern u dawk tal-Partit Komunista, kif ukoll postijiet oħrajn ta' difiża tal-pajjiż. Din l-ordni ħarġet wara li eluf ta' ċittadini ssaħħru wara din il-logħba li tirrikjedi li taqbad karattri differenti f'postijiet ta' importanza fil-pajjiż. Mijiet ta' eluf ta' nies niżżlu din il-logħba fil-Vjetnam minn mindu tnediet f'dan il-pajjiż fis-6 ta' Awwissu li għadda. Ħafna niżżlu wkoll mappa tal-pajjiż biex isservihom ta' għajnuna ħalli jsibu aktar karattri f'din il-logħba, iżda din il-mossa xejn m'għoġbot lill-Gvern Komunista. Miżuri simili diġà ttieħdu fil-Kambodja, u oħrajn mistennija fit-Tajlandja dalwaqt. IPARTU L-ARMI MA' PRODOTTI ELETTRONIĊI Il-pulizija fil-Venezwela għamlu 'straġi' fil-pubbliku hekk kif kissru u farrku xejn inqas minn 2,000 shotgun u pistoli oħrajn f'misraħ partikolari fil-belt ta' Caracas. Dan hekk kif il-ministru l-ġdid tal-intern nieda mill-ġdid kampanja favur il-kontrolli tal-armi wara li din tħalliet tistaġna għal ħafna żmien. Dan il-pajjiż huwa meqjus bħala wieħed mill-aktar pajjiżi fid-dinja li huwa mifni bil-kriminalità. Dan l-avveniment, skont il-Ministru Nestor Reverol, immarka t-tiġdid fl-isforzi tal-Gvern biex jiġġieled lil din il-pjaga. Fost il-miżuri li ttieħdu kien hemm dik li jkun hemm tpartit bejn l-armi u prodotti elettroniċi, b'dawn tal-ewwel spiċċaw imkissra wara x-xogħol li għamlu l-pulizija. 'JISPARIXXI' MINN PAJJIŻU Uffiċjali tal-Oppożizzjoni fis-Sudan qed isostnu li l-eks-Viċi President tan-Nofsinhar tas-Sudan u Kap tal-Oppożizzjoni Riek Machar telaq mill-pajjiż. Dan wara li kellu jitlaq mill-kapitali Juba waqt ġlied kbir li kien hemm mat-truppi tal-Gvern tal-ġurnata. Minn stqarrija maħruġa mill-partit fl-Oppożizzjoni, intqal biss li dan mar f'xi pajjiż fl-istess reġjun fejn jista' jħossu sigur minn pajjiżu. Dan kollu jista' jiġi attribwit għall-fatt li Machar mexxa ribelljoni għal sentejn sħaħ kontra forzi leali lejn ir-rivali eterni tiegħu l-President Salva Kiir. Minkejja li ż-żewġ naħat laħqu ftehim ta' paċi f'Awwissu tas-sena l-oħra, jidher li l-instabbiltà politika għadha renjanti. Intant, irriżulta li Machar sab il-kenn fil-pajjiż tal-Kongo – pajjiż qrib ħafna s-Sudan. QED ITELLA' U JNIŻŻEL FUQ ŻJARA 'STORIKA' Qed ikun irrappurtat li l-Prim Ministru Ġappuniż Shinzo Abe qed jaħsibha jekk iżurx Kuba x-xahar id-dieħel bl-għan li jissaħħu r-relazzjonijiet bejn iż-żewġ pajjiżi, filwaqt li jkunu promossi l-investimenti Ġappuniżi f'dan il-pajjiż. Madankollu, il-Ministeru tal-Affarijiet Barranin Ġappuniż, pjuttost irrapporta l-kontra u qal li m'hemm l-ebda pjan li jsir hekk. Dan il-vjaġġ, jekk ikun ikkonfermat, jaħbat mal-attendenza tal-istess Abe għal-laqgħa tal-Assemblea Ġenerali tan-Nazzjonijiet Uniti fi New York. Madankollu, jekk iż-żjara f'Kuba ssir, din tkun l-ewwel żjara li qatt għamel prim ministru Ġappuniż f'dan il-pajjiż. Meqjus bħala pass biex din iż-żjara storika ssir realtà, huwa l-fatt li l-Ministru għall-Affarijiet Barranin fil-kabinett ta' Abe żar Kuba proprju s-sena l-oħra. SE JIĠBDU ĦABEL WIEĦED Fiż-żmien li ġej iċ-Ċina u l-Myanmar se jkunu qed jiffirmaw ftehim bejniethom biex jinbena pont strateġiku ħdejn il-fruntieri ta' xulxin flimkien ma' żewġ sptarijiet fil-Myanmar stess. Dan tħabbar proprju din il-ġimgħa meta l-mexxejja Aung San Suu Kyi ltaqgħet mal-mexxejja tal-Gvern f'Beijing. Suu Kyi, li ma tistax tikkontesta għal President skont il-Kostituzzjoni iżda għandha pożizzjonijiet għolja fil-Gvern inkluż dik ta' Ministru għall-Affarijiet Barranin, iltaqgħet mal-Prim Ministru Li Keqiang kif ukoll mal-President Xi Jinping. Ħafna qed jittamaw li, permezz ta' dawn il-ftehimiet, ir-relazzjonijiet bejn dawn iż-żewġ pajjiżi qrib xulxin ikomplu jiżviluppaw u jwasslu għal aktar ftehimiet simili fil-futur. 6 MEJTA U 200 MIDRUBA Żewġ splużjonijiet viċin ħafna ta' għases tal-pulizija fit-Turkija qatlu total ta' sitt persuni u 200 oħra sfaw midruba. L-ewwel splużjoni saret minn karozza bomba tard l-Erbgħa filgħaxija li ħalliet tliet vittmi, fosthom pulizija, u darbet 73 persuna oħra, li 20 minnhom ukoll inzertaw uffiċjali tal-pulizija. Splużjoni oħra segwiet ftit sigħat wara, jiġifieri l-Ħamis filgħodu, din id-darba qrib il-Kwartieri Ġenerali tal-Pulizija fil-Lvant tal-belt Torka Elazig. Din l-isplużjoni ħasdet il-ħajja ta' tliet uffiċjali oħra tal-pulizija u darbet xejn inqas minn 100 persuna oħra, fosthom nies ċivili. Minkejja li ħadd ma refa' r-responsabbiltà mill-ewwel għal dan l-attakk imdemmi, ftit ħin wara l-militanti Kurdi ddikjaraw li kienu l-moħħ wara dan kollu.